ออสเตรเลียทำอย่างไร ให้กลายเป็นผู้นำ ส่งออกเนื้อสเต๊ก
ออสเตรเลีย ทำอย่างไรถึงทำให้เนื้อวัว กลายเป็นที่นิยมไปทั่วโลก  ลงทุนแมนจะเล่าให้ฟัง
4 ธ.ค. 2565

ออสเตรเลียทำอย่างไร ให้กลายเป็นผู้นำ ส่งออกเนื้อสเต๊ก /โดย ลงทุนแมน
สเต๊กเนื้อชั้นดีจากออสเตรเลีย คงเป็นเมนูคุ้นเคยของใครหลายคน เมื่อเข้าไปทานอาหารที่ร้านสเต๊ก
แต่เคยสงสัยไหมว่า ทำไมต้องเป็นเนื้อสเต๊กจากออสเตรเลีย โดยเฉพาะเนื้อวัว ซึ่งออสเตรเลียเป็นผู้ส่งออกเนื้อวัว อันดับ 3 ของโลก
โดยในปีที่ผ่านมา มูลค่าการส่งออกเนื้อวัวอยู่ที่ 257,533 ล้านบาท ตามหลังสหรัฐอเมริกาและบราซิลอยู่เพียงเล็กน้อย
แล้วออสเตรเลีย ทำอย่างไรถึงทำให้เนื้อวัว กลายเป็นที่นิยมไปทั่วโลก 
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เดิมทีนั้น ออสเตรเลียมีการเลี้ยงสัตว์มานานมากกว่า 200 ปี โดยเริ่มตั้งแต่ตอนที่มีการอพยพของผู้คนกลุ่มแรก เข้ามาตั้งรกรากในดินแดนแห่งนี้ ในปี 1788
แต่ในช่วงเวลานั้น ยังเป็นแค่การเลี้ยงสัตว์ เพื่อการบริโภคกันเองเป็นหลัก
แต่เมื่อเวลาผ่านไป จำนวนประชากรในประเทศก็เพิ่มขึ้นอย่างต่อเนื่อง ทำให้พื้นที่ในการเลี้ยงสัตว์ขยายเพิ่มขึ้นตามไปด้วย
ซึ่งเมื่อถึงจุดหนึ่ง ผลผลิตที่ได้ก็มากกว่าความต้องการภายในประเทศ ออสเตรเลียจึงเริ่มส่งออกเนื้อสัตว์ไปยังประเทศใกล้เคียงตั้งแต่ปี 1829
ซึ่งถือเป็นประเทศแรก ๆ ที่มีการส่งออกเนื้อสัตว์ไปยังต่างประเทศ
อย่างไรก็ตาม แม้ความต้องการเนื้อวัวจะสูงขึ้น แต่ผลผลิตจากออสเตรเลียก็ยังถือว่าน้อยกว่าประเทศอื่น
อีกทั้งเมื่อมีข้อตกลงการค้าเสรีระหว่างประเทศ
แต่ละประเทศที่ส่งออก ต่างก็แข่งขันกันด้วยราคา ซึ่งสร้างความลำบากให้กับเนื้อวัวของออสเตรเลียที่มีราคาแพงกว่า
ออสเตรเลียจึงต้องแข่งขันกันด้วยเรื่องอื่น นั่นคือ 
“คุณภาพของเนื้อที่ดีกว่า”
ในปี 1997 รัฐบาลออสเตรเลียตัดสินใจออกกฎหมาย เพื่อวางแผนให้อุตสาหกรรมเนื้อสัตว์ มีทิศทางที่ชัดเจน และมีการตั้งหน่วยงานต่าง ๆ ขึ้นมากมาย
ซึ่งเรื่องแรกเลย คือ “ต้องควบคุมคุณภาพการเลี้ยง”
การควบคุมที่ว่านี้ สภาอุตสาหกรรมเนื้อสัตว์แห่ง
ออสเตรเลีย ก็จะกำหนดมาตรฐานของเนื้อว่าต้องมีน้ำหนัก และขนาดประมาณไหน
นอกจากนี้ ยังมีการใส่ใจเรื่องสวัสดิภาพของสัตว์ที่เลี้ยง ให้มีคุณภาพชีวิตที่ดี เติบโตได้ในทุ่งหญ้าที่อิสระ และไม่มีการเลี้ยงที่ทำให้สัตว์เหล่านี้เครียดจนเกินไป
ซึ่งนี่ก็เป็นจุดแข็งของออสเตรเลีย ที่มีพื้นที่โล่งกว้างขนาดใหญ่ และมีทุ่งหญ้าจำนวนมาก จึงสามารถเลี้ยงสัตว์แบบอิสระได้ ทำให้สัตว์สามารถเติบโตได้ดี และได้รับสารอาหารอย่างครบถ้วน ซึ่งก็ทำให้เนื้อสัตว์เหล่านี้มีคุณภาพที่สูงไปด้วย
และแม้จะเป็นการเลี้ยงแบบปล่อยอิสระ แต่ก็ยังมีการติดตาม และเก็บข้อมูลสัตว์ด้วยชิปขนาดเล็ก ซึ่งช่วยให้สามารถติดตามการเติบโต และควบคุมโรคระบาดที่อาจเกิดขึ้นได้
ที่สำคัญคือ ทำให้มีฐานข้อมูลของสัตว์เลี้ยงทั้งหมดในประเทศ และสามารถสร้างระบบตรวจสอบคุณภาพแบบย้อนกลับ เพื่อสร้างความมั่นใจให้ผู้บริโภคอีกด้วย
เรื่องต่อมา คือ “เน้นการวิจัยและพัฒนา”
รัฐบาลมีการตั้งหน่วยงานที่มีชื่อว่า Meat & Livestock Australia เพื่อวิจัยและพัฒนาเนื้อสัตว์ รวมถึงการเลี้ยงสัตว์ให้มีคุณภาพสูง ทั้งยังช่วยเรื่องการตลาด และการส่งออกของเนื้อออสเตรเลีย
โดยเงินทุนขององค์กรนี้ ก็มาจากการเก็บภาษีเพิ่มเติมกับผู้ส่งออก และเม็ดเงินสนับสนุนจากหน่วยงานรัฐ
และเรื่องสุดท้าย คือ “วางระบบการส่งออก”
แม้ออสเตรเลียจะมีการเลี้ยงสัตว์แบบอิสระ แต่ก็ต้องบอกอย่างนี้ว่า แต่ละพื้นที่ก็มีความอุดมสมบูรณ์ไม่เท่ากัน
โดยหากเป็นพื้นที่ทางตอนเหนือที่มีความอุดมสมบูรณ์น้อย เนื้อสัตว์จากบริเวณนี้ก็จะมีคุณภาพไม่สูงนัก พื้นที่นี้จึงเน้นการส่งออก เพื่อเป็นวัตถุดิบสำหรับการแปรรูปเป็นหลัก อย่างเช่น เนื้อบดสำหรับแฮมเบอร์เกอร์ หรือไส้กรอกเนื้อ
แต่ในพื้นที่ทางตะวันตกและทางใต้ ที่มีความอุดมสมบูรณ์มากกว่า เนื้อสัตว์จากพื้นที่นี้จึงมีคุณภาพสูงกว่า การเน้นส่งออกจึงมุ่งเน้นไปทางสินค้าพรีเมียม
สินค้าพรีเมียมที่ว่านี้ ก็เช่น เนื้อวัวหรือเนื้อแกะที่นำไปทำสเต๊ก หรือเนื้อวัวออสเตรเลียวากิว ที่ถูกนำไปเป็นเมนูสำหรับร้านอาหารดังทั่วโลก
นอกจากนี้ ยังมีหน่วยงานที่มีชื่อว่า Australian Livestock Exporters’ Council วางแผนโครงสร้างการส่งออก ตั้งแต่ต้นทางจนถึงปลายทาง เพื่อให้มั่นใจได้ว่า สามารถรักษาคุณภาพของเนื้อสัตว์ได้ตลอดเส้นทาง
และในการส่งออกแต่ละครั้ง ก็จะมีหน่วยงานรับรองคุณภาพของเนื้อสัตว์เหล่านี้ รวมไปถึงการออกใบอนุญาตว่าสามารถส่งออกได้
จะเห็นได้ว่า ออสเตรเลียวางเป้าหมาย เพื่อให้เนื้อสัตว์ของตัวเองมีคุณภาพสูง และต้องมีการเชื่อมโยงกันทั้งกระบวนการผลิต
ซึ่งผลจากนโยบายอย่างเป็นระบบ ก็ได้สะท้อนไปยังมูลค่าการส่งออกเนื้อสัตว์ของออสเตรเลีย
โดยเฉพาะมูลค่าการส่งออกเนื้อวัว ในช่วง 20 กว่าปีที่ผ่านมา จะพบว่า 
- ปี 1997 มูลค่าการส่งออก 71,527 ล้านบาท 
- ปี 2021 มูลค่าการส่งออก 257,533 ล้านบาท
ซึ่งนอกจากเนื้อวัวแล้ว หากนับมูลค่าการส่งออกเนื้อสัตว์ทั้งหมดของออสเตรเลียในปีที่ผ่านมา ก็มีมูลค่าสูงถึง 657,000 ล้านบาท
เทียบเท่ากับมูลค่าการส่งออกสินค้ากสิกรรมของไทยทั้งหมด อย่างเช่น ข้าว ยางพารา และทุเรียน ที่แต่ละปีมีมูลค่าการส่งออกประมาณ 600,000 ล้านบาท
จากเรื่องนี้ เราคงเห็นได้ว่า ออสเตรเลียสามารถดึงจุดแข็งของตัวเอง และต่อยอดอุตสาหกรรมเนื้อสัตว์ จนเป็นที่ยอมรับไปทั่วโลก
ซึ่งหากเราลองศึกษาวิธีการ แล้วนำมาพัฒนาเนื้อวัวของไทย อย่างเช่น เนื้อโคราชวากิว ที่ได้เสิร์ฟบนโต๊ะอาหารค่ำแก่ผู้นำเขตเศรษฐกิจ APEC เมื่อไม่นานมานี้
ก็ไม่แน่ว่าในอนาคตเนื้อวัวของไทย ก็อาจกลายเป็นสินค้าเกษตร ที่มีมูลค่าการส่งออกหลักแสนล้านบาทได้เหมือนกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-
-
-
-
-
-
-
-
-